CELEX: 32022D0326
Language: da
Date: 2022-02-24 00:00:00
Title: Kommissionens gennemførelsesafgørelse (EU) 2022/326 af 24. februar 2022 om ændring af gennemførelsesafgørelse (EU) 2019/961 om godkendelse af den foreløbige foranstaltning truffet af Den Franske Republik i henhold til artikel 129 i Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for at begrænse anvendelsen og markedsføringen af visse typer træ behandlet med creosot og andre hermed beslægtede stoffer (meddelt under nummer C(2022) 1074) (Kun den franske udgave er autentisk) (EØS-relevant tekst)

28.2.2022   
               
               
                  DA
               
               
                  Den Europæiske Unions Tidende
               
               
                  L 55/76
               
            
         KOMMISSIONENS GENNEMFØRELSESAFGØRELSE (EU) 2022/326
         af 24. februar 2022
         om ændring af gennemførelsesafgørelse (EU) 2019/961 om godkendelse af den foreløbige foranstaltning truffet af Den Franske Republik i henhold til artikel 129 i Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for at begrænse anvendelsen og markedsføringen af visse typer træ behandlet med creosot og andre hermed beslægtede stoffer
         
            
               (meddelt under nummer C(2022) 1074)
            
         
         (Kun den franske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (1), særlig artikel 129, stk. 2, og
         ud fra følgende betragtninger:
         
                     (1)
                  
                  
                     Den 7. juni 2019 vedtog Kommissionen gennemførelsesafgørelse (EU) 2019/961 (2) (»afgørelsen«) om godkendelse af den foreløbige foranstaltning truffet af Den Franske Republik i henhold til artikel 129 i Europa-Parlamentets og Rådets forordning (EF) nr. 1907/2006 for at begrænse anvendelsen og markedsføringen af visse typer træ behandlet med creosot og andre hermed beslægtede stoffer.
                  
               
                     (2)
                  
                  
                     I henhold til afgørelsens artikel 1, stk. 1, blev den midlertidige foranstaltning godkendt for en periode på 27 måneder fra datoen for afgørelsens ikrafttræden, dvs. til den 7. september 2021.
                  
               
                     (3)
                  
                  
                     Formålet med denne periode på 27 måneder var at give tilstrækkelig tid til senest tre måneder efter afgørelsen at afslutte den begrænsningsprocedure, som Frankrig i henhold til artikel 129, stk. 3, i forordning (EF) nr. 1907/2006 er forpligtet til at indlede, ved at forelægge Det Europæiske Kemikalieagentur (»agenturet«) et dossier i overensstemmelse med forordningens bilag XV (»bilag XV-dossieret«).
                  
               
                     (4)
                  
                  
                     Ved Kommissionens gennemførelsesafgørelse (EU) 2021/1839 (3) blev udløbsdatoen for godkendelsen af creosot til anvendelse i biocidholdige produkter af produkttype 8 forlænget til den 31. oktober 2022. Dette blev gjort for at tage hensyn til den tid, der er nødvendig for at udarbejde og forelægge agenturets udtalelse, og den tid, der er nødvendig for at afgøre, om mindst én af betingelserne i artikel 5, stk. 2, første afsnit, i Europa-Parlamentets og Rådets forordning (EU) nr. 528/2012 (4) er opfyldt, og om godkendelsen af creosot dermed kan fornyes.
                  
               
                     (5)
                  
                  
                     Frankrig indledte imidlertid ikke begrænsningsproceduren inden for tre måneder efter afgørelsens vedtagelse. Frankrig gør gældende, at der er tæt sammenhæng mellem omfanget og indholdet af det bilag XV-dossier, der skal forelægges, og konklusionerne fra drøftelserne vedrørende fornyelse eller ikkefornyelse af godkendelsen af creosot i henhold til forordning (EU) nr. 528/2012, hvilket skal sikre retlig sammenhæng mellem en eventuel begrænsning i henhold til forordning (EF) nr. 1907/2006 og konklusionerne af drøftelserne. Landet har tilkendegivet, at det agter at forelægge bilag XV-dossieret senest den 1. februar 2022 for at kunne tage hensyn til konklusionerne af drøftelserne.
                  
               
                     (6)
                  
                  
                     Varigheden af den midlertidige foranstaltning burde gøre det muligt at afslutte begrænsningsproceduren. I betragtning af tidsfristerne i begrænsningsproceduren bør varigheden af den midlertidige foranstaltning derfor forlænges med den samme periode som den, der er beregnet i afgørelsen, dvs. 27 måneder fra datoen for forelæggelsen af bilag XV-dossieret.
                  
               
                     (7)
                  
                  
                     Begrundelsen for at godkende den midlertidige foranstaltning som beskrevet i gennemførelsesafgørelse (EU) 2019/961 forbliver uændret. Den foreløbige foranstaltning bør derfor fortsat være godkendt.
                  
               
                     (8)
                  
                  
                     For at undgå den retsusikkerhed, der ville opstå, hvis godkendelsen af Frankrigs midlertidige foranstaltning udløb inden afslutningen af begrænsningsproceduren, er det nødvendigt med tilbagevirkende kraft at forlænge den periode, i hvilken den midlertidige foranstaltning er godkendt. Varigheden bør derfor beregnes fra den 8. september 2021 frem for fra den forventede dato for indgivelse af bilag XV-dossieret, dvs. fem måneder senere, hvorved forlængelsen af gyldighedsperioden bliver på 32 måneder i alt.
                  
               
                     (9)
                  
                  
                     Gennemførelsesafgørelse (EU) 2019/961 bør derfor ændres.
                  
               
                     (10)
                  
                  
                     Denne afgørelse er i overensstemmelse med udtalelse fra det udvalg, der er nedsat i henhold til artikel 133 i forordning (EF) nr. 1907/2006 —
                  
               VEDTAGET DENNE AFGØRELSE:
         
            Artikel 1
            I artikel 1, stk. 1, i gennemførelsesafgørelse (EU) 2019/961 ændres »27 måneder« til »59 måneder«.
         
         
            Artikel 2
            Denne afgørelse finder anvendelse fra den 8. september 2021.
         
         
            Artikel 3
            Denne afgørelse er rettet til Den Franske Republik.
         
         
            Udfærdiget i Bruxelles, den 24. februar 2022.
            
               
                  På Kommissionens vegne
               
               Thierry BRETON
               
                  Medlem af Kommissionen
               
            
         
         
            (1)  EUT L 396 af 30.12.2006, s. 1.
         
            (2)  Kommissionens gennemførelsesafgørelse (EU) 2019/961 af 7. juni 2019 om godkendelse af den foreløbige foranstaltning truffet af Den Franske Republik i henhold til artikel 129 i Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for at begrænse anvendelsen og markedsføringen af visse typer træ behandlet med creosot og andre hermed beslægtede stoffer (meddelt under nummer C(2019) 4122) (EUT L 154 af 12.6.2019, s. 44).
         
            (3)  Kommissionens gennemførelsesafgørelse (EU) 2021/1839 af 15. oktober 2021 om forlængelse af godkendelsen af creosot til anvendelse i biocidholdige produkter af produkttype 8 (EUT L 372 af 20.10.2021, s. 27).
         
            (4)  Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).